Birthe Skaarup (DF), 2002-04-17:
Helt præcist handler forslaget om fem elementer.
Dansk Folkeparti er generelt udmærket tilfreds med det her forslag. Det handler jo om at gøre borgerne opmærksom på, at det er skadeligt at ryge.
Vi erkender, at det må være op til den enkelte forbruger at gøre op med sig selv, om vedkommende vil lytte til de faresignaler, der allerede har været informeret om i flere år, en indsats, som bliver forstærket med disse fem hovedmål om sænkning af grænseværdier for tjæreindholdet i cigaretter, indførelse af grænseværdi for nikotin- og kulilteindholdet i cigaretter, skærpelse af mærkning af tobaksvarer, indberetnings- og begrundelsespligt for tilsætningsstoffer i tobak og forbud mod visse varebetegnelser som »light« og »mild« på tobaksvarers emballage, men jeg vil godt sige, at sidstnævnte synes vi dog ellers var en god idé at bevare. Vi har i Dansk Folkeparti allerede i november måned år 2000 fremsat forslag om varedeklaration på tobaksvarer, fordi vi allerede dengang så, at forbrugerne var dårligt stillet med hensyn til information om, hvad tobaksprodukter indeholder af tilsætningsstoffer og andre bestanddele
, men dengang blev forslaget ikke modtaget særlig velvilligt blandt de øvrige partier her i Folketinget.
Nu er forslaget her så på bordet, men mere restriktivt på baggrund af et EF-direktiv, hvis formål er en tilnærmelse af medlemslandenes love og bestemmelser omkring fremstilling og salg af tobaksvarer og så naturligvis at prøve at begrænse de sundhedsskader, som brug af tobak medfører.
Såfremt vi skal sende et sundhedsbudskab her i dag - og det mener jeg at vi skal gøre - vil jeg sige, at det jo er videnskabeligt konstateret, at det er sygdomsfremkaldende at ryge og derfor nødvendigt at informere om, at rygere er i farezonen for at udvikle alvorlige sygdomme.
Derfor er det positivt, at tobaksvarer nu påføres advarsler, hvor der oplyses om de væsentligste sundhedsrisici ved rygning. I § 15 er det nævnt, at tobaksfabrikanter og -importører skal indsende oplysninger og opdateringer én gang om året om, hvilke tilsætningsstoffer der bruges til fremstilling af tobaksvarer, og det mener vi er helt relevant.
Ministeren får også nogle beføjelser omkring bestemmelser om mindstekrav til omfanget af advarsler, og hvorledes de skal påtrykkes.
Jeg vil også godt sige, at tobaksindustrien ikke bør stilles ringere i Danmark i forhold til andre EU-lande, når det eksempelvis gælder den sorte ramme om indholds- og advarselsmærkningen på cigaretpakningerne - og i det hele taget på alle andre punkter.
Når det gælder harmonisering med en række andre ulande, må man følge ens regler, således at industrien får samme betingelser på hjemmemarkederne.
Med hensyn til de sundhedsskadelige perspektiver ved at ryge, som jeg var inde på lige før, kan jeg ikke lade være
med at pointere, at 50 pct. af de gengangere, som indlægges på hjerteafdelingerne, faktisk er rygere, og det må mane til alvorlig eftertanke.
Fokuseringen bør være, som også Hjerteforeningen påpeger, at det er rygningen, som er skadelig og sygdomsfremkaldende.
Såfremt der er produkter, som ikke er i overensstemmelse med loven, kan de markedsføres indtil den 30. september år 2003.
Såfremt man vil have ensartede regler, bør man sørge for, mener vi, at ikrafttrædelsestidspunktet er det samme i alle EU-lande.
Vi er overvejende positive over for forslaget, men vi vil under udvalgsarbejdet have udredt nogle forskellige spørgsmål, og de vil komme til ministeren i en lind strøm, tror jeg nok, for der er som sagt flere ting, vi godt vil have svar på.